Portland, Oregon

**Portland** je grad na sjeverozapadu Sjedinjenih Američkih Država u državi Oregon. Iako je najveći grad te savezne države, nije i glavni grad već je to manji Salem. Po popisu stanovništva iz 2010. u njemu je živjelo 583 776 stanovnika.
## Geografija
*Portland* je administrativni centar Okruga Multnomah, u sjeverozapadnom Oregonu, tik do granice sa Državom Washington. Grad se smjestio u dolini rijeke Willamette, blizu njenog ušća u rijeku Columbiju, udaljen oko 160&nbsp;km od Tihog oceana. Portland je centar gusto naseljenog kraja, 15&nbsp;km sjevernije od njega leži grad Vancouver sa kojim se spojio, istočno od njega udaljen 40&nbsp;km leži grad Hillsboro sa kojim je također spojen. Već odavno se spojio sa gradovima Beaverton i Gresham tako da konurbacija koju formiraju gradovi Portland - Vancouver - Hillsboro ima 2 226 009 stanovnika.

*Portland* ima oceansku klimu, sa relativno blagim zimama kad je oko 0&nbsp;°C, i isto tako umjerenim ljetima sa puno kiše.
## Historija

Ekspedicija Lewisa i Clarka prošla je tim krajem uz Rijeku Columbiju - 1805. - 1806.

Prvo naselje na tom mjestu izraslo je 1845., po lokalnoj legendi o imenu budućeg grada, odlučila su dva naseljenika bacanjem novčića, birajući između dva imena gradova na istoku Portlanda u Meinu i Bostona u Massachusettsu, novčić je odlučio da to bude - *Portland*. Grad je rastao nevjerojatnom brzinom, a tome su pomogle uzastopne čuvene **[[Zlatna groznica|zlatne groznice]]**, koje su privukle gomilu novih stanovnika, koji su se iz gradova istoka zaputili Oregonskom stazom do *Portlanda*. U grad su se tih ranih godina 19. vijeka doselili i brojni kineski imigranti. Grad je tako brzo rastao, da je već 1890. progutao sva okolna naselja u jednu cjelinu. *Portland* je 1905. bio u fokusu američke javnosti kad se slavila 100 godišnjica Ekspedicije Lewisa i Clarka.

Izgradnja duboke riječne luke, osposobljene da primi i oceanske brodove iz Zaljeva Puget, kao i dovršetak Sjevernopacifičke željeznice pretvorila je *Portland* u centar tog dijela Sjedinjenih Američkih Država. Iz luke se izvozila drvena građa, tog inače šumom bogatog kraja (Kaskadske planine) i brojni poljoprivrednih proizvodi iz dolina rijeka Willamette i Columbija. Nakon izgradnje brojnih hidroelektrana u neposrednoj okolici grada, jeftina struja omogućila je brz rast industrije.

Za vrijeme Drugog svjetskog rata *Portland* je postao glavni centar brodogradnje. Tokom 1970-ih 1980-ih provedeni su uspješni programi urbane revitalizacije grada.

## Privreda
Današnji *Portland* je grad visoke tehnologije i elektronike, pa grad ima brojne kompanije koje se bave razvojem softvera, kompjuterskih programa i proizvodnjom kompjutera, opreme za njih i mjernih instrumenata. Pored tog *Portland* ima i tradicionalne industrije obuće i odjeće (Adidas), kamiona i dijelova za njih, papira i proizvoda od papira, ambalaže, opreme za avione, strojeva i metalnih proizvoda, prehrambenih proizvoda. Pored tog je *Portland* i važan centar izdavaštva, grad sa puno štamparija i veliki obrazovni i medicinski centar.

*Portland* je zbog svojih snježnih planina i važan turistički centar, skijalište na Planini Hood.

*Portland* ima veliki međunarodni aerodrom (IATA: **PDX**, ICAO: **KPDX**), a njegova luka je poznata po izvozu pšenice i uvozu automobila sa Dalekog istoka.
## Znamenitosti i atrakcije
Kao i svaki veliki američki grad i *Portland* ima *down town* sa visokim neboderima, ali su prava specifičnost grada
brojni parkovi i guste šume, jer više 36 km² njegove površine, pokrivaju šume i parkovi, od kojih je najveći Šumski park (Forest Park) na sjeverozapadu grada koji se prostire na 2 000 hektara.

*Portland* je svjetski poznat po svom *Parku ruža* (The International Rose Test Garden) koji je osnovan 1917., u kom se uzgaja stotine sorti ruža. Pored tog poznati parkovi grada su arboretum, botanički vrt, kineski i japanski
vrt. Poznat je i park *Grotto*, koji je i katoličko svetište pun svetačkih kipova. Grad je poznat i po svojih sedamnaest riječnih mostova.

Godišnji Festival ruža u junu je velik društveni događaj, velike atrakcije su i festivali bluesa i piva u julu.
*Portland* je u Sjedinjenim Američkim Državama poznat kao grad malih pivovara, a dolina rijeke Willamette poznata je vinska regija.

Okolica grada ima brojne prirodne ljepote kao što je 190 metara visok Vodopad Multnomah, opservatorij i memorijalna kuća Vista House, u dolini Rijeke Columbija i Rezervat prirode šuma planine Hood. *Portland* je okružen visokim planinama, koje su često prekrivene snijegom Planina Hood (80&nbsp;km jugoistočno od grada), Planina Rainier i visokim vulkanima Saint Helens i Adams.
## Kultura i obrazovanje
*Portland* je jedan od malobrojnih američkih gradova koji ima simfonijski orkestar, balet i operu. Grad ima brojne teatre i muzeje, od kojih su najpoznatiji *Oregonski muzej nauke i industrije*, koji ima planetarij i veliki akvarij sa morskim životinjama, *Američki muzej oglašavanja* i *Svjetski centar šumarstva* koji djeluje i kao muzej.

*Portland* je snažni obrazovni centar, sa brojnim obrazovnim institucijama; Univerzitet Portland (osnovan 1901), Univezitet Concordia (1905.), Koledž Reed (1908.), Koledž Lewis i Clark (1867.), Koledž Warner Pacific (1937.), Državni univerzitet Portland (1946.), Koledž Portland Community (1961.), Koledž Cascade (1993.
dio Univerziteta Oregon) i Oregonski univerzitet zdravlja i nauke.

## Sport
*Portland* je dom košarkaškog kluba Portland Trail Blazers člana američke košarkaške organizacije National Basketball Association.

## Reference

## Literatura

* 
* 
* 
* 
* 
* 

## Vanjske veze

* Službene stranice grada  
* ''Portland'' na portalu Encyclopædia Britannica